[pic] | COMISIA EUROPEANĂ |

Bruxelles, 6.5.2010

COM(2010)205 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/020 ES/Castilla-La Mancha).

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), în limita plafonului anual de 500 milioane EUR în plus față de rubricile bugetare corespunzătoare din cadrul financiar.

Criteriile aplicabile contribuțiilor din FEG sunt prevăzute de Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 9 octombrie 2009, Spania a depus cererea EGF/2009/020 ES/Castilla-La Mancha pentru o contribuție financiară din FEG în urma concedierii a 585 de lucrători din 36 de întreprinderi, toate încadrate în NACE revizuirea 2 diviziunea 16 (sectorul „Prelucrarea lemnului și fabricarea produselor din lemn și plută, cu excepția mobilei; fabricarea articolelor din nuiele și împletituri”) din regiunea NUTS II Castilla-La Mancha (ES42) din Spania.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru o contribuție financiară în temeiul regulamentului menționat.

REZUMATUL CERERII ȘI ANALIZĂ

Date esențiale: |

Numărul de referință FEG: | EGF/2009/20 |

Statul membru: | Spania |

Data punerii în aplicare: | 9 octombrie 2009 |

Articolul 2: | b |

Regiunea NUTS II: | Castilla-La Mancha [ES42] |

NACE (revizuirea 2)[3] diviziunea: | Diviziunea 16 („Prelucrarea lemnului și fabricarea produselor din lemn și plută, cu excepția mobilei; fabricarea articolelor din nuiele și împletituri”) |

Perioada de referință: | 1.11.2008-31.7.2009 |

Întreprinderi afectate: | 36 |

Concedieri în perioada de referință, din care: | 585 |

calculate prin notificare individuală | 585 |

calculate prin rezilierea de facto a contractului de muncă | 0 |

calculate prin notificarea autorităților publice cu privire la concedierile colective planificate | 0 |

Lucrători concediați vizați pentru sprijin | 557 |

Data de la care încep serviciile personalizate | 4 ianuarie 2010 |

Servicii personalizate (buget în EUR) | 2 843 950 |

Cheltuieli administrative (buget în EUR) | 156 050 |

% cheltuieli administrative | 5,2 |

Bugetul total în EUR | 3 000 000 |

Contribuție din FEG în EUR (65 % din bugetul total): | 1 950 000 |

1. Cererea a fost prezentată Comisiei la data de 9 octombrie 2009 și a fost completată cu informații suplimentare până la data de 22 februarie 2010.

2. Cererea îndeplinește condițiile necesare pentru intervenția FEG prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

Legătura dintre concedieri și modificările majore din structura comerțului mondial generate de globalizare sau de criza financiară și economică mondială

3. Pentru a stabili legătura dintre concedieri și criza financiară și economică mondială, Spania susține că sectorul construcțiilor a fost grav afectat de criză. Prăbușirea pieței creditelor ipotecare subprime din SUA, cu consecințe adverse majore pentru băncile și piețele financiare din întreaga lume, are drept rezultat direct reducerea bazei de capital a instituțiilor financiare, reducând capacitatea multora dintre acestea de a acorda împrumuturi și făcându-le mai precaute. Prin urmare, împrumuturile acordate sectorului construcțiilor sau persoanelor individuale s-au redus drastic, iar cererea de locuințe noi a scăzut, din cauza încrederii mai reduse a consumatorilor și din cauza lipsei de lichidități. De exemplu, numărul ipotecilor din Spania a scăzut de la o medie lunară de 140 000-180 000 (la începutul anului 2006-jumătatea anului 2007) la o medie lunară de 80 000 (la jumătatea anului 2009).

4. În planul său de redresare economică[4], Comisia a recunoscut că, din cauza crizei, cererea a scăzut dramatic în sectorul construcțiilor din UE. Date mai recente[5] confirmă declinul semnificativ al sectorului construcțiilor, sector care s-a redus cu 13,4 % în UE27 în primul trimestru al anului 2009 în comparație cu anul anterior, mai ales din cauza scăderii investițiilor private în sectorul rezidențial. Cererea de uși și cadre de uși este strâns legată de cererea din sectorul construcțiilor, care este influențată de numărul construcțiilor noi și de cererea de renovări și modernizări (o casă medie are nevoie de zece uși). Numărul autorizațiilor de construcție acordate în Spania a scăzut cu 15 % în 2007 și cu 57 % în 2008. Această scădere a cererii are un impact negativ puternic asupra angajării forței de muncă în sectorul construcțiilor și în industriile auxiliare, precum cele ale lemnului pentru interior, materialelor de construcții, mobilei etc.

Stabilirea numărului de concedieri și verificarea îndeplinirii criteriilor de la articolul 2 litera (b)

5. Spania a depus această cerere în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea într-o perioadă de nouă luni a cel puțin 500 de salariați, din întreprinderi încadrate în NACE revizuirea 2 diviziunea 16, dintr-o regiune sau două regiuni învecinate la nivelul NUTS II într-un stat membru.

6. În cerere sunt menționate 585 de concedieri din 36 de întreprinderi încadrate în NACE revizuirea 2 diviziunea 16 („Prelucrarea lemnului și fabricarea produselor din lemn și plută, cu excepția mobilei; fabricarea articolelor din nuiele și împletituri”) din regiunea NUTS II Castilla La-Mancha (ES42) din Spania în perioada de referință de nouă luni 1 noiembrie 2008 – 31 iulie 2009. Toate aceste concedieri au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006.

Explicația naturii neprevăzute a acestor concedieri

7. Autoritățile spaniole susțin că criza economică și financiară a dus la o prăbușire bruscă a economiei mondiale, cu un impact enorm asupra multor sectoare și în special asupra cererii de construcții de clădiri. În țări precum Spania, în care rata de creștere anuală a activității în sectorul construcțiilor depășea media europeană, se anticipase deja o încetinire a activității acestui sector pe termen mediu. Întreprinderile care funcționau în sectoarele auxiliare, precum cel al producției de uși, nu puteau fi pregătite pentru scăderea bruscă a vânzărilor cu aproximativ 30 %[6] (unități vândute în 2008 în comparație cu vânzările anului anterior). Exporturile (mai ales spre țările UE) au scăzut, de asemenea, cu 19 % în aceeași perioadă. Mai mult, înainte de criză, cel puțin jumătate dintre producătorii de uși din Spania[7] făcuseră investiții semnificative pentru a-și spori capacitatea de producție (noi fabrici și noi utilaje). Au investit, de asemenea, în cercetare și dezvoltare. Aceste investiții ar fi fost întârziate dacă sectorul ar fi putut prevedea criza.

Identificarea întreprinderilor care au făcut concedieri și a lucrătorilor vizați pentru sprijin

8. În cerere sunt menționate 585 de concedieri (557 dintre acestea fiind cazuri vizate pentru sprijin) din următoarele 36 de întreprinderi:

Întreprinderile și numărul de concedieri |

ACI- MANCHA CORCHOS, S.A. | 1 | INDUSTRIA DE LA MADERA INDEMA, S.L. | 1 |

ARPUBLOCK, S.L. | 6 | INDUSTRIAS LOSAN, S.A. | 1 |

ARTEMA PUERTAS, S.A. | 32 | MADERAS VILLACAÑAS S.A. | 62 |

ASERYMOL, S.L. | 1 | MUEBLES Y CARPINTERIA MANCHEGA, S.L. | 1 |

BARNIZADOS TECNICOS MANCHEGOS, S.L. | 3 | PUERTAS ARTEVI, S.A. | 97 |

BRICO BLOCK S.A. | 34 | PUERTAS DIMARA, S.A. | 2 |

CARPIMAN CRIPTANA, S.L. | 3 | PUERTAS DOCAVI, S.A. | 122 |

CARPINTERIA Y EBANISTERIA GOMEZ, S.L. | 1 | PUERTAS EURODOOR, S.A.L. | 6 |

CERMOLCA, S.L. | 3 | PUERTAS MAYSER 2000, S.L. | 42 |

CERMOTEC, S.L. | 2 | PUERTAS PROMA, S.A. | 24 |

DECORACIONES Y COMPLEMENTOS EL ROMERAL | 1 | PUERTAS SALMAR, S.A. | 1 |

DERMACO, S.L. | 3 | PUERTAS SANRAFAEL, S.A. | 1 |

DH PROYECTOS DE DECORACION MOBILIARIO | 1 | PUERTAS TEMBLEQUE, S.L. | 1 |

EUROARMABI, S.A. | 1 | SISTEMAS FERMA, S.L. | 1 |

EUROREVERSE PUERTAS S.L. | 1 | TERMINACIONES EN MADERA LEYMA, S.L. | 1 |

EXPOSTAND CRIPTANA S.L. | 1 | TOLEDANA DEL BLOCK, S.A.L. | 3 |

GUILLÉN INDUSTRIAS DE LA MADERA, S.A. | 3 | UNIARTE S.A. | 3 |

HERMANOS ALCOLADO PATIÑO, S.L. | 1 | VISEL PUERTAS, S.A. | 118 |

Total întreprinderi: 36 | Total concedieri: 585 |

9. Repartizarea celor 557 de lucrători vizați este următoarea:

Categorie | Număr | Procent |

Bărbați | 462 | 82,94 |

Femei | 95 | 17,06 |

Cetățeni UE | 551 | 98,92 |

Cetățeni non-UE | 6 | 1,08 |

15-24 de ani | 41 | 7,36 |

25-54 de ani | 465 | 83,48 |

55-64 de ani | 50 | 8,98 |

Peste 65 de ani | 1 | 0,18 |

10. Un lucrător vizat are un handicap.

11. Repartizarea pe categorii profesionale este următoarea:

Categorie | Număr | Procent |

Specialiști cu ocupații intelectuale și științifice | 2 | 0,36 |

Tehnicieni, maiștri și asimilați | 3 | 0,54 |

Funcționari | 18 | 3,23 |

Lucrători în servicii | 1 | 0,18 |

Artizani și lucrători comerciali aferenți | 110 | 20,10 |

Operatori la mașini și instalații | 207 | 37,17 |

Muncitori necalificați | 216 | 38,42 |

12. Repartizarea pe niveluri de educație[8] este următoarea:

Categorie | Număr | Procent |

Învățământ de bază (până la sfârșitul învățământului obligatoriu) | 300 | 53,86 |

Învățământ secundar superior | 41 | 7,36 |

Învățământ pre-universitar postliceal (educație terțiară ne-universitară) | 13 | 2,22 |

Învățământ universitar (educație terțiară universitară) | 7 | 1,26 |

Persoane fără educație sau care au abandonat timpuriu școala | 196 | 35,19 |

13. Procentele sunt similare și în cazul celor 585 de lucrători concediați.

14. În conformitate cu articolul 7 din Regulamentul (CE) nr. 1927/2006, Spania a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, precum și a autorităților și a părților implicate

15. Teritoriul afectat de concedieri se află în regiunea NUTS II Castilla-La Mancha, o regiune cu densitate demografică foarte redusă (25,7 locuitori per km2, media națională fiind de 91,2 locuitori per km2, iar media UE fiind de 112 locuitori per km2). Această regiune generează 3,4 % din PIB-ul Spaniei și are al doilea cel mai scăzut venit pe cap de locuitor (76,9 % din media națională). Modelul de afaceri în Castilla-La Mancha este în principal IMM-ul familial, 99,94 % dintre întreprinderi încadrându-se in această categorie. Repartizarea întreprinderilor pe sectoare este următoarea: 60 % servicii, 17 % industrie, 14 % construcții și 9 % agricultură.

16. Principalele părți interesate sunt Junta de Comunidades de Castilla-La Mancha (guvernul autonom Castilla-La Mancha), Delegado Provincial de la Consejería de Trabajo y Empleo en Toledo (autoritatea teritorială de muncă a provinciei în cauză), sindicatele: MCA-UGT și FECOMA-CCOO[9], Federația întreprinderilor din sectorul economiei sociale din regiunea autonomă Castilla-La Mancha (FECMES) și asociația regională a producătorilor de uși și de alte produse din lemn (AFAP).

Impactul preconizat al concedierilor în ceea ce privește ocuparea forței de muncă la nivel local, regional sau național

17. În Castilla-La Mancha, numărul șomerilor înregistrați a crescut de aproape patru ori în ultimii doi ani, și anume de la 3 701 în 2007 la 13 857 în 2009.

18. Spania ocupă locul al doilea în topul celor mai importanți producători de uși de lemn din UE (cu 65 de întreprinderi și 12 milioane de unități produse în 2006). 16 dintre aceste întreprinderi, reprezentând peste 50 % din producția totală a Spaniei, se află în Castilla-La Mancha. 93 % dintre concedierile la care se referă prezenta cerere sunt concentrate în două orașe mici din provincia Toledo – Villacañas (10 310 locuitori) și Villa de Don Fadrique (4 065 locuitori) – în care industria (constituită în cea mai mare parte din producția de uși de lemn) reprezintă 70 % din totalul locurilor de muncă. În aceste circumstanțe, concedierile pot fi interpretate ca având un puternic efect negativ asupra economiei locale și regionale.

19. În plus, dat fiind că zona este afectată de problema depopulării și face eforturi disperate să sporească sentimentul de atașament al populației față de teritoriu, concedierile pot avea un enorm impact negativ asupra teritoriului.

Pachet coordonat de servicii personalizate care vor fi finanțate și defalcare a costurilor estimate, inclusiv complementaritatea cu acțiunile finanțate prin fondurile structurale

20. Toate măsurile prezentate în cele ce urmează alcătuiesc, împreună, un pachet coordonat de servicii personalizate având scopul de a reintegra lucrătorii pe piața forței de muncă:

21. Bilanțul competențelor și orientare profesională : prima măsură care îi vizează pe toți cei 557 de participanți este alcătuirea profilului lucrătorilor. Orientarea oferită include informații privind locurile de muncă disponibile, competențele și cerințele în materie de formare profesională, programele de formare profesională disponibile și sistemele de stimulente.

22. Sprijin pentru căutarea intensivă a unui loc de muncă : această măsură va presupune căutarea intensă a unui loc de muncă, inclusiv căutarea pasivă și activă a oportunităților de angajare la nivel local și regional.

23. Formare și reconversie profesională : această măsură va include evaluarea nevoilor de formare profesională ale lucrătorilor vizați și formarea lor profesională în sectoare în care există sau vor apărea oportunități de angajare. Formarea profesională va consta în cursuri de scurtă durată (aproximativ 50 de ore) cu un conținut cât se poate de practic. Se estimează că 500 de lucrători vor fi vizați de această măsură.

24. Formare în vederea obținerii unei calificări profesionale : planificată ca măsură de formare de lungă durată (aproximativ 12 luni), această măsură va fi alcătuită dintr-un set de cursuri al căror obiectiv va fi oferirea unei noi calificări profesionale certificate. Se estimează că 90 de lucrători vor fi vizați de această măsură.

25. Promovarea antreprenoriatului : vor fi organizate activități specifice de formare pentru lucrătorii care doresc să își înceapă propria afacere. Vor fi incluse elemente precum planificarea, efectuarea studiilor de fezabilitate, crearea planurilor de afaceri și obținerea finanțării. Aproximativ 10 % dintre lucrătorii vizați vor participa la această măsură.

26. Ateliere de formare profesională combinate cu muncă : participanții la această măsură vor îmbina munca în calitate de ucenici (25 de ore pe săptămână) cu formarea profesională (încă 10 ore pe săptămână). După formare și dobândirea unor noi competențe profesionale, lucrătorilor li se va oferi posibilitatea de a câștiga experiență de lucru cu ajutorul unui contract cu jumătate de normă în calitate de ucenici. Ucenicii vor primi salariul minim acordat în Spania ajustat proporțional cu numărul orelor lucrate.

27. Stimularea participării : pentru a încuraja participarea la măsuri, lucrătorii vor primi o sumă forfetară de 250 EUR, cu condiția să participe la măsurile din pachetul FEG.

28. Alocație de mobilitate : lucrătorii care participă la o măsură care se desfășoară în afara orașului lor de reședință vor primi, drept contribuție la cheltuielile lor de călătorie, o alocație de mobilitate de până la 10 EUR pe zi și de maximum 150 EUR per lucrător.

29. Stimulente pentru plasarea personalului disponibilizat : se va plăti o subvenție salarială lunară de 350 EUR pentru o perioadă de maximum șase luni lucrătorilor care se reangajează semnând un contract de muncă în termen de șase luni de la înscrierea lor ca participanți în cadrul acestui pachet de măsuri cofinanțate de FEG. Această subvenție este menită a încuraja reintegrarea rapidă pe piața forței de muncă și a stimula lucrătorii, mai ales pe cei mai în vârstă, să rămână pe piața forței de muncă. Subvenția se va plăti după ce lucrătorul acumulează 30 de zile de contribuții de asigurări sociale.

30. Stimulente pentru plasarea personalului disponibilizat în cazul lucrătorilor care desfășoară o activitate independentă : lucrătorii care desfășoară o activitate independentă și care și-au început propria afacere în termen de șase luni de la înscrierea ca participanți la acest pachet de măsuri cofinanțat de FEG vor primi o contribuție de 350 EUR pe lună timp de maximum 6 luni după ce acumulează 30 de zile de contribuții de asigurări sociale sau după ce își administrează propria afacere timp de 30 de zile. Acest stimulent are menirea de a-i sprijini pe cei își încep propria afacere în primele luni de la începerea activității.

31. Sprijin pentru începerea propriei afaceri : lucrătorii care își încep propriile afaceri vor primi o sumă forfetară de 3 000 EUR pentru acoperirea costurilor de înființare, cu condiția să nu fi primit deja niciuna dintre contribuțiile puse la dispoziție de regiunea Castilla-La Mancha în același scop.

32. Stimulentul „înapoi la școală” : având în vedere vârsta tânără a multora dintre lucrătorii vizați pentru sprijin și nivelurile de educație foarte scăzute de acestora, pentru a-i încuraja să parcurgă în întregime anii de învățământ obligatoriu sau să urmeze studii secundare sau terțiare, lucrătorii vor primi o sumă forfetară de 300 EUR după trecerea cu succes a examenului final oficial de încheiere a învățământului obligatoriu sau o sumă forfetară de 1 500 EUR după încheierea unui an de învățământ secundar superior (bachillerato sau formación profesional de grado medio) sau de învățământ universitar (formación profesional de grado superior sau enseñanzas universitarias de primer o segundo ciclo).

33. Contribuție la cheltuielile de schimbare a reședinței : lucrătorii care acceptă un loc de muncă ce implică o schimbare de reședință vor primi o sumă forfetară de 2 100 EUR pentru acoperirea cheltuielilor necesare.

34. Sprijin pentru îngrijirea copilului : lucrătorii care au copii în îngrijire și care participă la măsuri sau își găsesc un nou loc de muncă pot solicita rambursarea a 50 % (în limita a 300 EUR) din costurile de îngrijire a copilului (centre de îngrijire a copilului, îngrijitori sau cantine școlare) pentru o perioadă de până la 6 luni. Această măsură are menirea de a acoperi costurile suplimentare pe care trebuie să le suporte lucrătorii pentru a putea beneficia de formare profesională sau alte măsuri sau după angajare. Se estimează că 350 de lucrători vor dori să beneficieze de această măsură.

35. Cheltuielile administrative, cuprinse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și pe cele legate de informare și publicitate.

36. Serviciile personalizate prezentate de autoritățile spaniole sunt măsuri active pe piața forței de muncă conforme cu măsurile eligibile definite de articolul 3 din Regulamentul (CE) nr. 1927/2006. Autoritățile spaniole estimează coturile totale ale acestor servicii la 2 843 950 EUR, iar costurile administrative la 156 050 EUR (= 5,2 % din suma totală). Acest procent este ușor mai ridicat decât cel obișnuit deoarece, pentru a eficientiza măsurile de formare profesională și de căutare a locurilor de muncă pentru lucrătorii concediați, printre activitățile pregătitoare a fost inclus un studiu privind situația economică locală și oportunitățile alternative de angajare în zona afectată, evaluat la 41 050 EUR. Contribuția totală solicitată de la FEG este de 1 950 000 EUR (65 % din costurile totale).

Acțiuni | Numărul estimat al lucrătorilor vizați | Costul estimat per lucrător vizat (în EUR) | Costuri totale în EUR (Cofinanțare prin FEG și la nivel național) |

Servicii personalizate [articolul 3 primul paragraf din Regulamentul (CE) nr. 1927/2006] |

1. Bilanțul competențelor și orientare profesională (pentru angajați) (Orientación y asesoramiento laboral para la inserción por cuenta ajena) | 500 | 780 | 390 000 |

2. Bilanțul competențelor și orientare profesională (pentru lucrătorii care desfășoară activități independente) (Orientación y asesoramiento laboral. Programa de autoempleo) | 57 | 600 | 34 200 |

3. Sprijin pentru căutarea intensivă a unui loc de muncă (Intermediación y gestión laboral) | 500 | 800 | 400 000 |

4. Formare și reconversie profesională (Formación para la activación laboral) | 500 | 1 210 | 605 000 |

5. Formare în vederea obținerii unei calificări profesionale (Programa para la recualificación profesional –formación de larga duración-) | 90 | 4 000 | 360 000 |

6. Promovarea antreprenoriatului (Formación en autoempleo) | 57 | 3 000 | 171 000 |

7. Ateliere de formare profesională combinate cu muncă (Módulos de formación en alternancia con el trabajo) | 16 | 12 500 | 200 000 |

8. Stimularea participării (Incentivos para la participación activa) | 557 | 250 | 139 250 |

9. Alocații de mobilitate (Becas de desplazamiento) | 400 | 150 | 60 000 |

10. Stimulente pentru plasarea personalului disponibilizat (Incentivos para la reinserción laboral) | 75 | 2 100 | 157 500 |

11. Stimulente pentru plasarea personalului disponibilizat (în cazul lucrătorilor care desfășoară o activitate independentă) (Incentivos para el fomento del autoempleo) | 20 | 2 100 | 42 000 |

12. Sprijin pentru începerea propriei afaceri (Incentivo para la cobertura de gastos de establecimiento | 20 | 3 000 | 60 000 |

13. Stimulentul „înapoi la școală” (Incentivo de retorno a las aulas) | 120 | 900 | 108 000 |

14. Contribuție la cheltuielile de schimbare a reședinței (Incentivos a la movilidad geográfica) | 30 | 2 100 | 63 000 |

15. Sprijin pentru îngrijirea copilului (Incentivo para la conciliación) | 30 | 1 800 | 54 000 |

Subtotal servicii personalizate | 2 843 950 |

Asistență tehnică pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Pregătire | 63 050 |

Gestionare | 55 000 |

Informare și publicitate | 15 000 |

Activități de control | 23 000 |

Subtotal cheltuieli administrative | 156 050 |

Total costuri estimate | 3 000 000 |

Contribuție din FEG (65 % din costurile totale) | 1 950 000 |

37. În ceea ce privește complementaritatea cu acțiunile finanțate din fondurile structurale, autoritățile spaniole confirmă că măsurile descrise mai sus sunt complementare cu cele finanțate din fondurile structurale. Astfel, de exemplu, măsura „Formarea profesională combinată cu munca” va fi utilă în cazul lucrătorilor care, din cauza vârstei lor, sunt excluși de la măsurile similare finanțate din Fondul social european.

38. Asistența din FEG va viza în mod direct atenuarea consecințelor concedierilor în masă asociate cu efectele actualei crize financiare și economice mondiale, în timp ce sprijinul din Fondul social european (FSE) este programat și utilizat pentru a finanța măsuri politice active pe piața forței de muncă planificate pentru o perioadă de programare de șapte ani. Principalele obiective ale programelor operaționale FSE pentru perioada 2007-2013 pentru Castilla-La Mancha sunt promovarea în rândul muncitorilor a învățării de-a lungul vieții și reducerea ratei de abandon școlar timpuriu, fiind vizate mai ales persoanele cele mai vulnerabile sau persoanele amenințate de excluziunea socială.

Data/datele la care au început sau sunt prevăzute să înceapă serviciile personalizate pentru lucrătorii afectați

39. Data la care Spania a început să furnizeze lucrătorilor afectați serviciile personalizate incluse în pachetul coordonat propus pentru cofinanțare din FEG este 4 ianuarie 2010. Prin urmare, această dată reprezintă începutul perioadei de eligibilitate pentru eventuala asistență care ar putea fi acordată prin FEG.

Procedurile de consultare a partenerilor sociali

40. Partenerii sociali au fost consultați pe parcursul elaborării pachetului coordonat de măsuri. În cadrul unei reuniuni de lansare organizate în iunie 2009 și în cadrul mai multor reuniuni care au avut loc în septembrie 2009, cererea propusă a fost discutată cu partenerii sociali: Servicio Público de Empleo de Castilla-La Mancha-SEPECAM (serviciul public pentru ocuparea forței de muncă al regiunii afectate), organizațiile patronale (Asociación de Fabricantes de Puertas y Afines de Castilla-La Mancha –AFAP- și Federación Castellanomanchega de Empresas de Economía Social –FECMES-), principalele sindicate (FECOMA-CCOO și MCA-UGT[10]) și dl Santiago García Aranda, primar al orașului Villacañas, localitatea cea mai afectată de concedieri.

41. Autoritățile spaniole au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al contractelor colective

42. În legătură cu criteriile prevăzute la articolul 6 din Regulamentul (CE) nr. 1927/2006, în cererea lor, autoritățile spaniole:

43. au confirmat faptul că asistența din partea FEG nu înlocuiește măsurile care intră în responsabilitatea întreprinderilor în temeiul legislației naționale sau al contractelor colective de muncă,

44. au arătat că acțiunile respective oferă sprijin lucrătorilor individuali și nu vor servi drept instrument pentru restructurarea întreprinderilor sau a sectoarelor de activitate,

45. au confirmat că acțiunile eligibile menționate la punctele 20-22 nu beneficiază de asistență din partea altor instrumente financiare comunitare.

Sisteme de gestionare și control

46. Spania a notificat Comisiei că organismele care vor gestiona și vor controla contribuția financiară sunt cele care gestionează și controlează FSE. Direcția generală pentru ocuparea forței de muncă a Serviciului public pentru ocuparea forței de muncă al regiunii Castilla-La Mancha, menționată în programul operațional regional FES pentru Castilla-La Mancha, va fi organismul intermediar pentru autoritatea de gestionare.

Finanțare

47. Având în vedere cererea Spaniei, propunerea de contribuție din FEG pentru pachetul coordonat de servicii personalizate este de 1 950 000 EUR, reprezentând 65 % din costul total. Alocarea propusă de Comisie în cadrul acestui fond se bazează pe informațiile furnizate de Spania.

48. Având în vedere cuantumul maxim al contribuției financiare care poate fi acordat din FEG în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

49. În urma acordării contribuției financiare propuse, va rămâne disponibil un procent de cel puțin 25 % din suma maximă anuală rezervată pentru FEG în vederea acoperirii nevoilor în ultimele patru luni ale anului, în conformitate cu articolul 12 alineatul (6) din Regulamentul (CE) nr. 1927/2006.

50. Prin prezentarea acestei propuneri de mobilizare a FEG, Comisia inițiază procedura simplificată de discuții trilaterale, în conformitate cu punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și la suma solicitată. Comisia invită prima dintre cele două componente ale autorității bugetare care ajunge la un acord cu privire la proiectul de propunere de mobilizare a fondului, la nivelul politic corespunzător, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu acest proiect, se va organiza o reuniune formală tripartită.

51. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/020 ES/Castilla-La Mancha).

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[11], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[12], în special articolul 12 alineatul (3),

având în vedere propunerea Comisiei Europene[13],

întrucât:

(1) Fondul european de ajustare la globalizare (FEG) a fost creat pentru a oferi un sprijin suplimentar lucrătorilor concediați ca urmare a schimbărilor structurale majore intervenite în practicile comerciale mondiale din cauza globalizării și pentru a le acorda asistență în procesul de reintegrare pe piața forței de muncă.

(2) Domeniul de aplicare a FEG a fost extins la cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

(4) La 9 octombrie 2009, Spania a depus o cerere de mobilizare a FEG, referitoare la concedieri din 36 de întreprinderi încadrate în NACE revizuirea 2 diviziunea 16 („Prelucrarea lemnului și fabricarea produselor din lemn și plută, cu excepția mobilei; fabricarea articolelor din nuiele și împletituri”) dintr-o singură regiune NUTS II, Castilla-La Mancha (ES42), și a completat-o cu informații suplimentare până la 22 februarie 2010. Cererea îndeplinește condițiile pentru stabilirea contribuțiilor financiare, astfel cum sunt enunțate la articolul 10 din Regulamentul (CE) nr. 1927/2006. În consecință, Comisia propune mobilizarea unei sume de 1 950 000 EUR.

(5) Prin urmare, FEG trebuie mobilizat pentru a oferi o contribuție financiară ca răspuns la cererea depusă de Spania.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 1 950 000 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles/Strasbourg,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) nr. 1893/2006 din 20.12.2006 (JO L 393, 30.12.2006, p. 1)

[4] Un plan european de redresare economică. COM(2008) 800

[5] DG Întreprinderi și Industrie: „Impactul crizei economice asupra unor sectoare-cheie din UE – Cazul industriei prelucrătoare și al industriei construcțiilor” („Impact of the economic crisis on key sectors of the EU – the case of the manufacturing and construction industries”).(http://ec.europa.eu/enterprise/policies/industrial-competitiveness/documents/index_en.htm)

[6] Surse: ANFPM (Asociația națională spaniolă a producătorilor de uși de lemn).

[7] Idem.

[8] Categorii în conformitate cu Clasificarea Internațională Standard a Educației, (ISCED-97)

[9] Federación Regional del Metal, Construcción y Afines de la Unión General de Trabajadores (MCA-UGT) și Federación Regional de Madera de Comisiones Obreras (FECOMA-CCOO).

[10] Federación Regional de Madera de Comisiones Obreras (FECOMA-CCOO) și Federación Regional del Metal, Construcción y Afines de la Unión General de Trabajadores (MCA-UGT)

[11] JO C 139, 14.6.2006, p. 1.

[12] JO L 406, 30.12.2006, p. 1.

[13] JO C […], […], p. […].